На основу члана 28. тачка 10) и члана 29. став 3. Закона о туризму („Службени гласник РС”, број 17/19) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О ИЗМЕНАМА И ДОПУНИ УРЕДБЕ О УСЛОВИМА И НАЧИНУ

ДОДЕЛЕ И КОРИШЋЕЊА СРЕДСТАВА ЗА ПОДСТИЦАЊЕ УНАПРЕЂЕЊА ТУРИСТИЧКОГ ПРОМЕТА ДОМАЋИХ ТУРИСТА НА

ТЕРИТОРИЈИ РЕПУБЛИКЕ СРБИЈЕ

Члан 1.

У Уредби о условима и начину доделе и коришћења средстава за подстицање унапређења туристичког промета домаћих туриста на територији Републике Србије („Службени гласник РС”, бр. 125/21 и 51/22) члан 2. мења се и гласи:

„Члан 2.

Подстицање развоја домаћег туризма спроводи се кроз доделу ваучера за субвенционисано коришћење угоститељских услуга смештајa, са могућношћу коришћења услуге доручка, полупансиона или пансиона у истом угоститељском објекту, на територији Републике Србије (у даљем тексту: ваучер), у трајању од најмање пет ноћења, изван места пребивалишта корисника ваучера.”

Члан 2.

У члану 3. став 1. речи: „Услуге смештаја” замењују се речима: „Угоститељске услуге”.

У ставу 2. речи: „услуга смештаја” замењују се речима: „угоститељских услуга”.

После става 7. додаје се став 8. који гласи:

„Физичко лице, као Угоститељ у објекту домаће радиности може да пружа само услугу смештаја.”

Члан 3.

Члан 4. мења се и гласи:

„Члан 4.

Корисници ваучера у смислу ове уредбе су:

1) корисници права на пензију;

2) незапослена лица из евиденције Националне службе за запошљавање и друга лица на евиденцији Националне службе за запошљавање (корисници посебне новчане накнаде и привремене накнаде);

3) корисници права на додатак за помоћ и негу другог лица, који то право остварују у складу са законом којим се уређује социјална заштита;

4) корисници права на додатак за помоћ и негу другог лица, који то право остварују у складу са законом којим се уређује пензијско и инвалидско осигурање;

5) радно ангажована лица са примањима, која не прелазе износ од 70.000 динара месечно;

6) ратни војни инвалиди и цивилни инвалиди рата са примањима, која не прелазе износ од 70.000 динара месечно;

7) корисници права на накнаду на породичну инвалиднину по палом борцу;

8) носиоци активног породичног пољопривредног газдинства који су се изјаснили да се баве искључиво пољопривредом, уписани у Регистар пољопривредних газдинстава у складу са Законом о пољопривреди и руралном развоју („Службени гласник РС”, бр. 41/09, 10/13 – др. закон, 101/16, 67/21 – др. закон и 114/21);

9) студенти.

Лица из става 1. тачка 9) овог члана субвенционисано коришћење угоститељских услуга из члана 2. ове уредбе у угоститељским објектима, поред места пребивалишта, не могу да остваре и у месту студирања.

Корисник ваучера може остварити право на субвенционисано коришћење угоститељских услуга само по једном основу из става 1. овог члана.

Право на коришћење ваучера у износу од 10.000 динара имају лица која су у 2022. години, по основу ове уредбе, остварила право на ваучер у износу од 5.000 динара.

Ваучер у износу од 5.000 динара може да се користи само за услугу смештаја.

Лица из става 4. овог члана треба да испуне услове из става 1. овог члана.

Корисник ваучера је дужан да ваучер користи лично, искључиво за угоститељске услуге из члана 2. ове уредбе у угоститељском објекту за који је издата потврда о резервацији, на начин прописан овом уредбом.”

Члан 4.

У члану 7. став 14. мења се и гласи:

„Пријава се попуњава на обрасцу „Пријава за доделу ваучера за субвенционисано коришћење угоститељских услуга у угоститељским објектима у 2022. години”, који је одштампан уз ову уредбу и чини њен саставни део.”

Члан 5.

Члан 10. мења се и гласи:

„Члан 10.

Вредност ваучера у износу од 15.000 динара представља максимални износ средстава, која корисник може у току календарске године користити при субвенционисаном коришћењу угоститељских услуга из члана 2. ове уредбе.

Ваучер нарочито садржи следеће податке, и то:

1) одштампане податке:

(1) намена: субвенционисано коришћење угоститељских услуга у угоститељским објектима,

(2) издавалац ваучера: Министарство трговине, туризма и телекомуникација,

(3) новчана вредност: 15.000 динара,

(4) серијски број ваучера,

(5) крајњи рок коришћења (31. октобар 2022. године),

(6) назив угоститељског објекта,

(7) јединствени идентификатор пријаве (ЈИД пријаве из ЦИС-а),

(8) податке о кориснику ваучера из члана 7. став 3. тач. 1)–3) ове уредбе,

(9) изјаву корисника ваучера о коришћењу угоститељских услуга;

2) податке који се попуњавају:

(1) потпис корисника ваучера, односно његовог законског заступника (родитеља, односно старатеља),

(2) потпис Угоститеља/физичког лица,

(3) датум пружених услуга.

Број пријава за доделу ваучера ограничен је расположивим буџетским средствима и рангирање пријава вршиће се на основу датума и времена пријема на шалтеру Поште Србије.

Пријављеним лицима која су стекла право на ваучер, Министарство, преко Поште Србије, доставља ваучере личним уручењем на адресу, путем вредносног писма (резервисане поштанске услуге).

Изузетно, ваучер из члана 4. став 4. ове уредбе ће уместо одштампаног податка 15.000 динара из става 1. тачка 1) подтачка (3) овог члана, садржати штампани податак: новчана вредност: 10.000 динара.”

Члан 6.

У члану 11. ст. 1–5. мењају се и гласе:

„По окончању коришћења услуге смештаја, Угоститељ попуњава и потписује ваучер са подацима из члана 10. ове уредбе, а корисник ваучера, односно његов законски заступник (родитељ, односно старатељ), потписује ваучер о коришћењу угоститељских услуга.

Ваучери се могу користити закључно са 31. октобром 2022. године, осим ваучера издатих до дана ступања на снагу ове уредбе, који се могу користити до 20. новембра 2022. године.

Угоститељ је дужан да угоститељске услуге из члана 2. ове уредбе пружи имаоцима ваучера лично, у угоститељском објекту за који је издата потврда о резервацији генерисана из ЦИС-а.

У случају да корисник ваучера користи угоститељске услуге у већем износу од износа ваучера, Угоститељу се рефундира износ у вредности ваучера.

У случају да је вредност ваучера већа од вредности пружених угоститељских услуга, рефундира се износ средстава у вредности пружених услуга.”

У ставу 13. тачка 1) мења се и гласи:

„1) све пружене услуге са посебно исказаним појединачним ценама;”.

Члан 7.

Ова уредба ступа на снагу даном објављивања у „Службеном гласнику Републике Србије”.

05 Број: 110-5045/2022

У Београду, 27. јуна 2022. године В Л А Д А

ПРЕДСЕДНИК

Ана Брнабић, с.р.